ფილიპ ლენარდი

ფილიპ ედუარდ ანტონ ფონ ლენარდი (გერმ. Philipp Eduard Anton von Lenard; უნგრ. Lénárd Fülöp Eduárd Antal; დ. 7 მანგი, 1862, პრესბურგი, უნგრეთიშ ომაფე, ავსტრიაშ იმპერია (ასეიან ბრატისლავა, სლოვაკეთი) — ღ. 20 მესი, 1947, მესელჰაუზენი, გერმანია) — გერმანალი ფიზიკოსი. გიმირკვიუ კათოდური ჩხორიეფი დო თინეფიშ რჯებეფი. ჸათე რკვიებეფიშ გეშა მიპალუ ნობელიშ პრემია ფიზიკაშ დარგის 1905 წანას. ლენარდიშ შანულამ კონტრიბუციათ ითვალუ ფოტოეფექტიშ ექსპერიმენტული რეალიზაცია.

ფილიპ ლენარდი რდჷ ნაციონალისტი დო ანტისემი, თაშნეშე ნაცისტური იდეოლოგიაშ აქტიური პროპონენტი. 1920-იან წანეფიშე ადოლფ ჰიტლერს ალურდჷ დო მასუმა რაიხიშ ბორჯის რდჷ გერმანული ფიზიკაშ ჸარაფიშ ართ-ართი შანულამი წჷმმარინაფალი დო არქიტექტორი. ლენარდი ალბერტ აინშტაინიშ კონტრიბუციას მენცარობაშო, უძახუდჷ ურიეფიშ ფიზიკას.

ფილიპ ლენარდიქ დებადჷ პრესბურგის (ასეიან ბრატისლავას). გურაფულენდჷ ფიზიკას დო ქიმიას ვენას დო ბუდაპეშტის. უკულ გურაფა გაგინძორჷ ჰაიდელბერგიშ უნივერსიტეტის, სოდეთ თიში ომენცარე ხემანჯღვერი რობერტ ბუნზენი რდჷ. ოდოქტორე დისერტაცია თხილუ 1886 წანას. გურაფაშ თებაშ უკულ, ლენარდი მუშენდჷ შხვადოშხვა ომენცარე ინსტრუმენტეფს: აახენიშ, ბრესლაუშ, ბონიშ, ჰაიდელბერგიშ, ბერლინიშ დო კილიშ უნივერსიტეტეფს. 

ნობელიშ პრემიაშ გარდა ლენარდი რდჷ შხვადოშხვა პრემიეფიშ დო ჯილდოეფიშ ლაურეატი. 1896 წანას მიპალუ მატეუჩიშ მენდალი დო რუმფორდიშ მენდალი, 1932 წანას ფრანკლინიშ მენდალი. 1905 წანაშე რდჷ შვედეთიშ მენცარობეფიშ ომაფე აკადემიაშ დო 1907 წანაშე უნგრეთიშ მენცარობეფიშ აკადემიაშ მაკათური. 

ფილიპ ლენარდიქ ღურუ 1947 წანაშ 20 მესის, 84 წანერქ.

ქოძირით თაშნეშე
 გერმანული ფიზიკა

რესურსეფი ინტერნეტის

 ფილიპ ლენარდი Nobelprize.org-ის
 ფილიპ ლენარდი Mathematics Genealogy Project-ის
 On Cathode Rays
 The Cathode Ray Tube site
 Newspaper clippings about Philipp Lenard in the 20th Century Press Archives of the ZBW

კატეგორია:გერმანალეფი
კატეგორია:გერმანალი ფიზიკოსეფი
კატეგორია:ნობელიშ პრემიაშ ლაურეატეფი
კატეგორია:გერმანალი ნობელიშ პრემიაშ ლაურეატეფი
კატეგორია:ნობელიშ პრემიაშ ლაურეატეფი ფიზიკაშ დარგის